Karina Sørensen (DF), 2004-02-24:
Da vores ordfører, fru Louise Frevert, desværre ikke kan være til stede, skal jeg fremføre følgende: Dansk Folkeparti er meget glad for dette lovforslag, og specielt for specifikke dele af forslaget. Bl.a. vil jeg fremhæve geografi som prøvefag, idet man kan sige, at det er et skridt i den rigtige retning, at geografi er medtaget i puljen, hvor man nu går til en fælles mundtlig praktisk eksamen i fysik/kemi, biologi og geografi.
Man bevarer udgangspunktet i hvert af fagenes kernefaglige elementer
, men til gengæld skabes der en sammenhæng i fagene. Det er endvidere vigtigt at pointere, at der opnås en skriftlig faglig prøve i hvert fags kernefaglige elementer.
Med hensyn til fritagelse for kristendomsundervisning skal jeg ikke lægge skjul på, at vi i Dansk Folkeparti mener, at det er et lidt løst forslag, men et gammelt motto siger, at lidt er bedre end ingenting.
Derfor må vi sige, at dette trods alt er en stramning af de regler, der var tidligere, hvor man nu med dette lovforslag giver mulighed for at fastsætte regler om, at skolen har pligt til at oplyse og vejlede forældrene, inden de træffer beslutning om eventuel fritagelse for faget.
Men der kan i enkelte situationer være belæg for, at et barn fritages for kristendomsundervisningen.
Vi tror, at hvis specielt de muslimske forældre vejledes i, at faget kristendom ikke er forkyndende, men et kundskabsmeddelende fag, vil der nært sagt ikke være nogen, der ikke vil deltage i faget.
På nuværende tidspunkt er det jo trods alt få, der beder om fritagelse for undervisning i kristendom i
folkeskolen.
Et andet godt punkt er elevernes deltagelse i undervisningen, hvor mange af os har været bekymrede for, at der på nogle skoler og hos nogle elever er et stort fravær, uden at dette fravær egentlig skyldes sygdom.
I sidste ende er børn jo forældrenes ansvar, og det er trods alt forældrene, der skal leve op til deres ansvar og sørge for, at deres børn møder til tiden i skolen.
Men der kan være adskillige grunde til, at nogle forældre ikke er i stand til at kunne varetage denne forpligtelse optimalt, og for at hjælpe disse forældre skal vi have gennemsigtighed i registreringen af fravær hos børnene for at kunne sætte ind i god tid, hvis et barn er fraværende uden grund.
Når et barn lærer, at det skal være i skole hver dag på et bestemt tidspunkt, indøver man disciplin hos barnet og respekt hos andre, for folkeskolen er et fællesskab, hvor man skal fungere sammen, og hvis et barn bliver ved med at være fraværende, hænger bagud og ikke kan være med i fællesskabet, bliver barnet udstødt og vil ikke fungere socialt.
Madordninger i skolen, der er fuldt finansieret af forældrebetaling, mener vi er god idé.
På den måde er det op til skolen eller skolebestyrelserne selv at foranstalte ordningen, og vi skal pointere, at det ikke er med udgangspunkt i, at den kommunale skolemad, som bliver tilbudt nogle steder, skal udvides.
Vi mener, at hvis forældre ønsker skolemad på skolen mod fuld betaling, er det en god måde, at få dæmmet op for fedmeproblemet på, da man skal have kommunale kostpolitikker, hvor sund mad indgår.
På den måde lærer børn også, at god og sund mad faktisk kan være dejlig, velsmagende mad.
Mange børn er ikke vant til at få hjemmelavet eller varm mad til middag, så disse ordninger vil være et kærkomment træk på de skoler, hvor det kan lade sig gøre.